ประกันทำมึนตึบ
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
21 ส.ค. 2554

เชื่อหรือไม่ว่า คปภ.ยันมีผู้สนใจลงทุนในฟินันซ่าประกันชีวิต ตั้งแต่ต้นปียันปลายปียังหาไม่ได้ เป็นม่ายขันหมากจนบัดป่านนี้
การแก้ปัญหาฐานะการเงินบริษัท ฟินันซ่าประกันชีวิต ของสำนักงานคณะกรรมการกำกับและส่งเสริมการประกอบธุรกิจประกันภัย (คปภ.) ถือเป็นเรื่องที่พลิกล็อกอยู่เหนือการคาดหมายของ จันทรา บูรณฤกษ์ เลขาธิการ คปภ. มากที่สุดเรื่องหนึ่งอย่างไม่น่าเชื่อ
เนื่องจาก บริษัท ฟินันซ่าประกันชีวิต ประสบปัญหาเงินกองทุนติดลบมาตั้งแต่ปลายปี 2552 และสั่งห้ามมิให้บริษัทขยายธุรกิจจนกว่าจะสามารถดำรงเงินกองทุนครบถ้วนตามกฎหมายตั้งแต่ต้นปี 2553 ตัวแทนลาออกพร้อมกับบอกเหตุผลลูกค้าว่า บริษัทฐานะการเงินย่ำแย่ ทำให้ลูกค้าผู้ถือกรมธรรม์แตกตื่นเริ่มทยอยไถ่ถอนกรมธรรม์ก่อนครบกำหนด 
เลขาธิการ คปภ. เห็นปุ๊บต้องทำหนังสือแถลงข่าวด่วนออกมาทันทีในเดือน มี.ค. 2553 เพื่อยับยั้งการตื่นตระหนกที่แห่ไถ่ถอนกรมธรรม์จนบริษัทแย่หนัก ด้วยการออกข่าวมาว่ามีนักลงทุนหลายรายรวมถึงผู้สนใจจากต่างประเทศที่มีความแข็งแกร่งทางการเงินแสดงความสนใจเข้าร่วมทุนกับบริษัทประกันชีวิตที่มีปัญหา เนื่องจากเล็งเห็นโอกาสการเติบโตของธุรกิจประกันชีวิตในประเทศไทย และเล็งเห็นศักยภาพการดำเนินธุรกิจของบริษัทประกันชีวิตดังกล่าวหลังการร่วมทุน 
ที่สร้างอาการงงงันให้กับผู้ได้รับข่าวสารคือ เลขาธิการ คปภ. มิได้ระบุชื่อบริษัทประกันชีวิตที่มีปัญหาออกมา บอกแต่เพียงว่า “บริษัทประกันชีวิตดังกล่าว” ไม่รู้ว่าลืมหรือตั้งใจทำให้ประชาชนสืบค้นข้อมูลกันเอง...
ท้ายสุด คปภ.ต้องเข้าควบคุมการดำเนินธุรกิจของบริษัท ฟินันซ่าประกันชีวิต มาตั้งแต่เดือน เม.ย. 2553 แต่ทาง คปภ. ก็ไม่วายปล่อยข่าวดีออกมาอย่างต่อเนื่องว่ามีนักลงทุนรายใหม่เข้ามาติดต่อขอร่วมทุนตลอดเวลา
ถึงวันนี้คณะกรรมการควบคุมบริษัท ฟินันซ่าประกันภัย ก็ยังคงออกประกาศเชิญชวนผู้สนใจเข้ามาลงทุนในบริษัท แต่ยังไร้วี่แววนักลงทุนรายใหม่ และแน่นอนว่าการแก้ปัญหาเงินกองทุนของบริษัท ฟินันซ่าประกันภัย จะลากยาวไปเป็นปัญหาในปี 2554 ล่าสุดเงินกองทุนติดลบ 927.61 ล้านบาท
nอินทรเข้าวินคว้าประกันจลาจล 
ทำ 20 บริษัทเหวออออ
บริษัทประกันวินาศภัยขนาดใหญ่ 20 แห่ง ออกอาการเหวอและ เอ๋อไปตามๆ กัน เมื่องานรับประกันภัยจลาจลนักท่องเที่ยวต่างชาติปี 2554 ที่เข้ามาเที่ยวประเทศไทย แล้วได้รับบาดเจ็บหรือเสียชีวิตจากเหตุจลาจลในประเทศไทย เพื่อกระตุ้นการท่องเที่ยวด้วยเบี้ยประกันปีละ 518 ล้านบาท หลุดรอดสายตาสมาคมประกันวินาศภัยไปเข้ากระเป๋าบริษัท อินทรประกันภัย บริษัทขนาดเล็กแต่เพียงเจ้าเดียวไปอย่างมหัศจรรย์พันลึก!!!
เหตุที่ออกอาการเหวอและเอ๋อ เพราะปี 2553 บริษัทขนาดใหญ่ 20 แห่งรวมตัวกัน แล้วไปเจรจาหางานในนามสมาคมประกันวินาศภัยจากกระทรวงการท่องเที่ยวแห่งประเทศไทย ซึ่งเป็นการรับประกันภัยจลาจลกลุ่มนักท่องเที่ยวชาวต่างชาติเป็นครั้งแรกในประเทศ ก็คิดว่าในปี 2554 ที่จะมีการต่อนโยบายดังกล่าว คงไม่หลุดมือแน่นอน รอเพียงวันสงกรานต์ผ่านไปก็น่าจะเดินเรื่องเจรจากันต่อได้ 
ที่ไหนได้กลับมาทำงานหลังวันสงกรานต์ บริษัท อินทรประกันภัย กลายเป็นตาอยู่ คว้าพุงปลาอ้วนๆ ไปกินคนเดียว
nมือสมัครเล่นทำบริษัทประกันอายุ 58 ปีเงินกองทุนติดลบ
บริษัท สหวัฒนาประกันภัย ที่มีอายุยาวนาน 58 ปี เมื่อปี 2552 ก่อนที่จะถูกนักลงทุนหน้าใหม่ไฟแรง “อยู่เจริญ กรุ๊ป” เข้ามาเทกโอเวอร์เมื่อปลายปี 2552 ซึ่งบริษัทแห่งนี้แม้จะมีขนาดเล็กสินทรัพย์รวมประมาณ 100 ล้านบาท แต่เป็นบริษัทที่จัดอยู่ในกลุ่มสีเขียว มีฐานะการเงินแข็งแกร่งและมีกำไรทุกปีเฉลี่ยปีละ 20%
ผ่านไปได้ไม่ถึงปี บริษัท สหวัฒนาประกันภัย ที่เปลี่ยนชื่อเป็นบริษัท วิคเตอรี ประกันภัย (ประเทศไทย) ประสบภาวะเงินกองทุนต่ำกว่ากฎหมายกำหนด 36.92 ล้านบาท ณ เดือน ก.ค. 2553 จากการนำเงินไปลงทุนผิดประเภท จนทาง คปภ.สั่งห้ามขยายธุรกิจจนกว่าจะแก้ไขให้แล้วเสร็จภายในสิ้นเดือน ม.ค. 2554
จนบัดป่านนี้ก็ยังไม่มีการเพิ่มทุน?